เปิดทางธอส.กู้เงิน1.8หมื่นล้านมาปล่อยกู้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ครม.อนุมัติให้ ธอส.กู้เงิน 1.8 หมื่นล้าน ใช้เป็นทุนหมุนเวียนต่ออายุพันธบัตรที่ครบกำหนด ด้าน “วรวิทย์” แจงหนี้เสียลดเหลือ 8.3% แล้ว
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติให้ธนาคารอาคารสงเคราะห์ (ธอส.) กู้เงิน 1.8 หมื่นล้านบาท ตามที่กระทรวงการคลังเสนอ เพื่อนำไปใช้เป็นเงินทุนหมุนเวียนจำนวน 1.1 หมื่นล้านบาท ส่วนวงเงินอีก 7,000 ล้านบาท จะนำไปใช้เพื่อทดแทนพันธบัตรเดิมที่จะครบกำหนดลง 
ครม.มอบหมายให้กระทรวงการคลังเป็นผู้กำหนดรายละเอียดและเงื่อนไขของการค้ำประกันเงินกู้ชุดนี้ เพื่อให้ ธอส.มีแหล่งเงินทุนในการปล่อยกู้เพื่อให้คนมีบ้านเป็นของตัวเอง
“ธอส.มีหนี้ที่ไม่ก่อให้เกิดรายได้ (เอ็นพีแอล) ณ สิ้นปี 2552 ค่อนข้างสูง คืออยู่ที่ 12.42% ซึ่งสูงกว่าค่าเฉลี่ยของระบบธนาคารพาณิชย์ ครม.จึงให้กระทรวงการคลังและ ธอส.ไปทำแผนบริหารจัดการเอ็นพีแอล” นายวัชระ กล่าว
ด้านนายวรวิทย์ ชัยลิมปมนตรี กรรมการผู้จัดการ ธอส. กล่าวว่า การกู้เงินจำนวนดังกล่าวมีการเสนอไปที่ ครม.ในยุคที่นายขรรค์ ประจวบเหมาะ เป็นกรรมการผู้จัดการ ก่อนหน้าที่ตัวเขาเองจะเข้ารับตำแหน่งเมื่อวันที่ 17 พ.ย. โดยส่วนหนึ่งเป็นการกู้เงินมาใช้เพื่อต่ออายุพันธบัตรที่จะครบอายุลง ซึ่งต้องเสนอ ครม.ให้รับทราบทุกปี ส่วนเอ็นพีแอลที่มีการระบุว่าสูงถึง 12.42% นั้น เป็นยอดหนี้ที่เกิดขึ้นในช่วงปี 2552 และเป็นการรวมหนี้ส่วนขาดที่ผ่านกระบวนการชั้นศาลไปแล้ว ซึ่งหากไม่รวมหนี้เสียส่วนนี้เข้าไปจะอยู่ที่ 9.5%
“จริงๆ แล้วปัจจุบันเอ็นพีแอลไม่ได้สูงถึงขนาดนั้น โดยสิ้นเดือน พ.ย. 2553 มีแค่ 8.3% เท่านั้น หรือหากรวมหนี้ส่วนขาดก็ยังอยู่ที่ 10.8% เท่านั้น ซึ่งในปี 2554 นี้จะมีมาตรการแก้ปัญหาเพื่อลดเอ็นพีแอลให้ลดลงอย่างน้อย 1% ขณะที่เงินกองทุนของธนาคารในปัจจุบันก็อยู่ที่กว่า 13% จากมาตรฐาน ที่กำหนดว่าต้องไม่ต่ำกว่า 8.5%” นายวรวิทย์ กล่าว